b'\n_START_ARTICLE_\nAbraham Argillander\n_START_PARAGRAPH_\nAbraham Argillander (28. syyskuuta 1722 Kuopio \xe2\x80\x93 27. toukokuuta 1800 M\xc3\xa4ntyharju) oli suomalainen kamarikirjuri ja lantasalpietaria tuottavien salpietarikeitt\xc3\xa4m\xc3\xb6iden tireht\xc3\xb6\xc3\xb6ri.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAbraham Argillanderin vanhemmat olivat Kuopion kirkkoherra Henrik Argillander (k. Kuopiossa 83-vuotiaana 14. syyskuuta 1756) ja Margareta Eliana (k. Kuopiossa 29. toukokuuta 1763). Abraham opiskeli Lappeenrannan triviaalikoulussa ja Porvoon lukiossa. 1740 h\xc3\xa4n meni opiskelemaan Turun Akatemiaan ja 1748 Uppsalan yliopistoon, jossa h\xc3\xa4n v\xc3\xa4itteli 16. joulukuuta 1749 typen ominaisuuksista ja alkuper\xc3\xa4st\xc3\xa4._NEWLINE_Vuonna 1750 Argillander sai nimityksen Tukholman tykist\xc3\xb6konttorin ylim\xc3\xa4\xc3\xa4r\xc3\xa4iseksi kamarikirjuriksi. 1758 h\xc3\xa4net nimitettiin Uudenmaan ja H\xc3\xa4meen l\xc3\xa4\xc3\xa4nin salpietarikeitt\xc3\xa4m\xc3\xb6iden tireht\xc3\xb6\xc3\xb6riksi, miss\xc3\xa4 virassa h\xc3\xa4n toimi aina vuoteen 1795 saakka, jolloin erosi._NEWLINE_Argillander kirjoitti ja julkaisi lukuisia artikkeleita ja kirjoja kuuromykkien opetuksen kehitt\xc3\xa4misest\xc3\xa4, ja h\xc3\xa4n oli alan pioneeri Pohjoismaissa. Anders Sparrman julkaisi vuonna 1786 Argillanderin h\xc3\xa4nelle l\xc3\xa4hett\xc3\xa4m\xc3\xa4n tiedonannon kuhankeitt\xc3\xa4j\xc3\xa4n lis\xc3\xa4\xc3\xa4ntymisk\xc3\xa4ytt\xc3\xa4ytymisest\xc3\xa4._NEWLINE_Argillander oli kahdesti naimisissa, ensin Iisalmen kirkkoherran tytt\xc3\xa4ren Maria Helsingiuksen kanssa, toisen kerran Vehkalahden kappalaisen tytt\xc3\xa4ren Margareta Maria Petrejuksen kanssa (vihitty Vehkalahdella 2. maaliskuuta 1770). Avioliitoista syntyi ainakin kaksi lasta, tytt\xc3\xa4ret Elisabeth ja Abrahammia Emerentia.'